text: Fra kviksølv til LED
  10 maj 2012 kl. 08.51
  Næste uge starter arbejdet i Haderslev med at udskifte 800 gadelamper med kviksølv til nye LED-pærer, der både er bedre for miljøet, billigere i drift og lyser mere.
  I alt indeholder omkring 4.300 pærer i kommunens gadelys kviksølv. Dem har man nu mulighed for at udskifte en del af, da seks ud af otte millioner kroner, byrådet har afsat til klima- og energiforbedringer, skal bruges på ny gadebelysning.
  - Vi har været nødt til at foretage en prioritering og har udvalgt områderne efter, hvor lamperne gør mest gavn i forhold til blandt andet trafiksikkerhed og borgernes tryghedsfølelse, fortæller Camilla von Holstein fra Park og Vejdrift.
  
  Haderslev undgår mørke gader
  I Haderslev har man prioriteret at skifte gadelyset på flere hovedgader, hvor gadelyset i øjeblikket er slukket om natten. Udskiftningen til LED-lys betyder nemlig, at man i stedet for at slukke lyset om natten kan nøjes med at sænke lyset til 50 % - en forskel der ikke umiddelbart vil bemærkes. 
  - De nye gadelamper med LED-pærer vil komme rigtig mange borgere til gode. De penge vi sparer, dem bruger vi på nyt LED-lys, så vi kan blive ved med at forbedre gadebelysningen, siger H. P. Geil, der er formand for Udvalget for Plan og Miljø.
  LED-pærer bruger mindre strøm og har en levetid på omkring 55.000 timer, mens en traditionel kviksølvpære kun har omkring 7.500 timer i sig.
  